Vitorijos Baskonia

**Vitorijos „Baskonia“** (oficialiai **TD Systems Baskonia Vitoria-Gasteiz**) – Ispanijos krepšinio klubas iš Baskų krašto, įsikūręs Vitorijos-Gasteiso mieste. Rungtyniauja „Eurolygoje“ ir Ispanijos čempionate. Klubas įkurtas 1959 m., remiant keraminių gaminių firmai.

Dėl skirtingų remėjų komanda vadinta įvairiais pavadinimais: „Caja Álava“ (1983–1987 m.), „Taugrés“ (1987–1997 m.), „Tau Cerámica“ (1997–2009 m.), „Caja Laboral / Laboral Kutxa“ (2009–2016 m.), „Kirolbet“ (2018–2020 m.), „TD Systems Baskonia“ (nuo 2020 m.).

## Istorija

Komanda įkurta 1959 m. kaip „Deportivo Vasconia“ klubo dalis, atsakinga už krepšinio populiarinimą. Pirmajame sezone „CD Vasconia“ provincijos čempionate užėmė antrąją poziciją.

Besiformuojanti „Vasconia“ tapo dominuojančia komanda provincijos pirmenybėse XX a. 7-ajame dešimtetyje, ir laimėjo penkis čempionatus. Vėliau, 1970 m., klubas, laimėjęs pirmąjį trečiojo diviziono čempionatą, gavo pirmąjį „oficialų“ titulą.
 
1971–1972 m. sezone „Baskonia“ laimėjo ir antrąjį šalies divizioną bei pirmą kartą pateko į aukščiausiąją Ispanijos lygą.

Aukščiausioje Ispanijos lygoje baskų klubas ilgai buvo tarp vidutiniokų, bet 1985 m. laimėjo Asociacijų taurę ir įgijo galimybę debiutuoti tarptautiniame lygmenyje – Koračo taurėje. Klubas debiutavo prieš Nyderlandų „Super Cracks“ komandą, kurią nugalėjo, bet vėliau pralaimėjo „Villeurbanne“ iš Prancūzijos.

1988 m. „Baskonia“ tapo sporto asociacija.

1993 m. Vitorijos klubas Ispanijos taurėje užėmė antrą vietą, o kitais metais ją laimėjo. Be to, nuo 1993 m. „Baskonia“ (tuometė „Taugrés“) pradėjo dalyvauti Europos taurės varžybose, ir po dviejų nesėkmių finaluose 1995–1996 m. sezone finale nugalėjo Salonikų PAOK. 1999 m. Ispanijos taurės finale Valensijoje „Tau Cerámica“ iškovojo pergalę 70-61 prieš „Caja San Fernando“ ir antrą kartą laimėjo taurę.
 
Ypač „Tau Cerámica“ sėkmingas buvo 2001–2010 m. laikotarpis, kai komanda 3 kartus laimėjo ACB lygą, dar tiek pat kartų liko antra, dar 4 kartus laimėjo Ispanijos taurę, o „Eurolygoje“ penkis kartus pateko į finalo ketvertą. 2001 ir 2005 m. baskai buvo arčiausiai titulo, bet finaluose pralaimėjo atitinkamai Bolonijos „Kinder“ ir Tel Avivo „Makabi“. Tuo laikotarpiu komandą vedė į priekį tokie žaidėjai kaip Luisas Skola, Arvydas Macijauskas, Andresas Nosionis, Dejanas Tomaševičius

2012–2013 m. sezone komanda pakeitė savo pavadinimą į „Laboral Kutxa“. Klubas įsitvirtino „Eurolygoje“ ir nuolat pasiekdavo atkrintamąsias varžybas, o 2015–2016 m. sezone, vedama Velimiro Perasovičiaus po 10 metų vėl pateko į finalo ketvertą, bet pusfinalyje pralaimėjo „Barselonai“.

ACB lygoje ilgą laiką buvo įsiviešpatavęs Madrido „Real“, bet 2020 m., po ilgos pertraukos, „Baskonia“ vėl tapo šalies čempionais.

## Komandos sudėtis

## Pasiekimai
* ACB lyga: 2001–02, 2007–08, 2009–10, 2019–20 m.
* Ispanijos taurė: 1995, 1999, 2002, 2004, 2006, 2009, 2026 m.
* Ispanijos supertaurė: 2005, 2006, 2007, 2008 m.
* Saportos taurė: 1996 m.
* Eurolyga: 2 vieta -2000–01, 2004–05 m.
* Baskų taurė: 2010–11, 2011–12, 2019–20 m.
* Ispanijos antrasis divizionas: 1971–72 m.
* Asociacijos taurė: 1985 m.

## Lietuviai
* Saulius Štombergas (2000–2001 m.)
* Mindaugas Timinskas (2000–2002 m.)
* Arvydas Macijauskas (2003–2005 m.)
* Simas Jasaitis (2007–2008 m.)
* Rimantas Kaukėnas (2013 m.)
* Tadas Sedekerskis (2013–, faktiškai nuo 2020 m.)
* Rokas Giedraitis (2020–2023 m.)
* Gytis Radzevičius (2025–)

## Vyriausieji treneriai


*  Visentė Elechaldė (1959–1969 m.)
*  Pepė Lasas (1969–1977, 1985–1987 m.)
*  Chuanas Antonijas Ortisas de Pinedas (1977–1978, 1982–1983 m.)
*  Injakis Iriartė (1978–1980, 1981–1983, 1992–1993 m.)
*  Manu Morenas (1980–1981, 1987–1989 m.)
*  Čema Kapetiljas (1983–1984 m.)
*  Čabjeras Anjua (1984–1985 m.)
*  Želko Pavličevičius (1990 m.)
*  Herbas Braunas (1990–1992 m.)
*  Manelis Komasas (1993–1997 m.)
*  Serdžas Skariolas (1997–1999, 2013–2014 m.)
*  Salva Maldonadas (1999 m.)
*  Chulijas Lamasas (1999–2000 m.)
*  Pedras Martinesas (2005, 2017–2018 m.)
*  Velimiras Perasovičius (2005–2007, 2015–2016, 2018–2019 m.)
*  Načas Leskanas (2007 m.)
*  Božidaras Malkovičius (2007 m.)
*  Nevenas Spahija (2007–2008, 2021–2022 m.)
*  Žanas Tabakas (2012–2013 m.)
*  Markas Krespis (2014 m.)
*  Ibonas Navaras (2014–2015 m.)
*  Sitas Alonsas (2016–2017 m.)
*  Pablas Prichionis (2017 m.)
*  Duško Ivanovičius (2000–2005, 2008–2012, 2019–2021, 2023–2024 m.)
*  Žoanas Penjaroja (2022–2023 m.)
*  Pablas Lasas (2024–2025 m.)
*  Paolas Galbiatis (2025–)


## Nuorodos
* Oficiali svetainė

## Šaltiniai